’पकवान’ शब्द व्युत्पत्ति-विज्ञान दी द्रिश्टी कन्नै संस्कृत दे दौं शब्दें ‘पक्व’ ते ‘अन्न’ दे संजोग कन्नै बने दा ऐ। ‘पक्व’ दा अर्थ ऐ ‘पक्के दा’ ते ‘अन्न’ दा मतलब ऐ ‘भोजन’। इयां पकवान दा अर्थ होआ ‘पक्के दा अन्न’। डोगरी भाशा च ‘पकवान’ शब्द दी बरतून तेल जां घ्योऐ च तलोए दे खाने दे पदार्थे आस्तै होंदी ऐ, ब इस लेखै च ‘पकवान’ दा अर्थ ‘पक्के दा भोजन’ गै लैत्ता गेदा ऐ। डोगरे पकवानें दा सरबन्ध बी बाकी थाह्रें दे पकवानें आला लेखा मौसम ते जलवायु कन्नै जुड़े दा ऐ। स्हाड़ै बरसांती दे पकवान स्यालू पकवानें कशा ते सोहे दे पकवान बरसांती दे पकवानें थमां बक्खरी किस्मा दे होंदे न। बरसांती दा मनुक्खी जीवनै पर बड़ा टकोह्दा असर होंदा ऐ। इस बारै कुसै गलाया दा ऐ जे "बरसांती च अंग्रेज लोक खाने-पीने, फ्रांस दे लोक पढ़ने ते होर किश लोक सौने दा मजा लैंदे न।" इयां बझोंदा ऐ अश्कें बरसांती दा असर स्हाड़े डोगरे लोकें दे बी खाने-पीने पर गै मता रवाज दिक्खने च ते घरै भांत-सभांते पकवान बनाइयै खाने दा इन्ना मता रवाज दिक्खने च नेईं औंदा। की जे शैह्री लोकें कश समें दी कमी ते कम्मै दी जादती होंदी ऐ।